

ที่ มท ๐๘๑๐.๘/ว กรมส่งเสริมการปกครองท้องถิ่น

ถนนนครราชสีมา เขตดุสิต กทม. ๑๐๓๐๐

กันยายน 2567

เรื่อง การเตรียมการจัดซื้อจัดจ้างงบประมาณรายจ่ายประจำปีงบประมาณ พ.ศ. 2568 งบเงินอุดหนุนที่จัดสรร  
 ให้แก่องค์การบริหารส่วนตำบล เงินอุดหนุนเฉพาะกิจ

เรียน ผู้ว่าราชการจังหวัด

อ้างถึง 1. หนังสือกรมส่งเสริมการปกครองท้องถิ่น ด่วนที่สุด ที่ มท 0810.8/ว 4696

ลงวันที่ 13 พฤศจิกายน 2566

2. หนังสือคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กรมบัญชีกลาง

ด่วนที่สุด ที่ กค (กวจ) 0405.4/ว 428 ลงวันที่ 25 กรกฎาคม 2567

สิ่งที่ส่งมาด้วย 1. บัญชีรายการงบประมาณเงินอุดหนุนเฉพาะกิจที่จะได้รับการจัดสรร จำนวน 1 ชุด

2. แนวทางปฏิบัติในการดำเนินการจัดซื้อจัดจ้าง จำนวน 1 ชุด

3. บัญชีหน่วยงานและรายชื่อผู้ประสานงาน จำนวน 1 ชุด

ตามที่ กรมส่งเสริมการปกครองท้องถิ่นขอให้จังหวัดแจ้งองค์การบริหารส่วนตำบล เสนอคำของบประมาณรายจ่ายประจำปีงบประมาณ พ.ศ. 2568 งบเงินอุดหนุนเฉพาะกิจ โดยให้ดำเนินการบันทึกคำของบประมาณในระบบสารสนเทศเพื่อขอรับการสนับสนุนงบประมาณเงินอุดหนุนขององค์กรปกครองส่วนท้องถิ่น (SOLA) พร้อมกับจัดทำรายละเอียดคำของบประมาณและเอกสารประกอบให้ครบถ้วนตามหลักเกณฑ์  
และเงื่อนไขการเสนอขอรับงบประมาณแต่ละรายการ และให้จังหวัดพิจารณากลั่นกรองแล้วรวบรวมส่งให้  
กรมส่งเสริมการปกครองท้องถิ่นตามระยะเวลาที่กำหนด ประกอบกับคณะกรรมการวินิจฉัยปัญหาการจัดซื้อ  
จัดจ้างและการบริหารพัสดุภาครัฐ กรมบัญชีกลาง ได้กำหนดแนวทางการเตรียมการจัดซื้อจัดจ้างตามระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560 สำหรับปีงบประมาณ   
พ.ศ. 2568 นั้น

กรมส่งเสริมการปกครองท้องถิ่นขอเรียนว่า ร่างพระราชบัญญัติงบประมาณรายจ่ายประจำปีงบประมาณ พ.ศ. 2568 ภายใต้แผนงานยุทธศาสตร์ส่งเสริมการกระจายอำนาจให้แก่องค์กรปกครอง  
ส่วนท้องถิ่น (เงินอุดหนุนที่จัดสรรให้แก่องค์การบริหารส่วนตำบล) ได้ผ่านการพิจารณาของคณะอนุกรรมาธิการด้านการปกครอง ในคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2568 สภาผู้แทนราษฎร เรียบร้อยแล้ว ถือว่าได้รับความเห็นชอบวงเงินงบประมาณที่จะใช้ในการจัดซื้อจัดจ้างตามระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560 ดังนั้น เพื่อให้องค์การบริหารส่วนตำบลสามารถดำเนินการเตรียมการจัดซื้อจัดจ้างให้เป็นไปตามระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560 เพื่อเร่งรัดการจัดหาพัสดุก่อนพระราชบัญญัติงบประมาณรายจ่ายประจำปีงบประมาณ พ.ศ. 2568 มีผลใช้บังคับ เพื่อให้สามารถก่อหนี้ผูกพันและเบิกจ่ายเงินได้แล้วเสร็จภายในปีงบประมาณ พ.ศ. 2568 ขอให้จังหวัดดำเนินการ ดังนี้

1. แจ้งองค์การบริหารส่วนตำบลที่จะได้รับการจัดสรรงบประมาณเงินอุดหนุนเฉพาะกิจ  
ประจำปีงบประมาณ พ.ศ. 2568 ภายใต้แผนงานยุทธศาสตร์ส่งเสริมการกระจายอำนาจให้แก่องค์กรปกครองส่วนท้องถิ่น ตามบัญชีสิ่งที่ส่งมาด้วย 1 ดำเนินการตามแนวทางปฏิบัติเพื่อการจัดซื้อจัดจ้างตามระเบียบ

/ กระทรวงการคลัง...

กระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560 โดยกำหนดเงื่อนไข  
ในเอกสารเชิญชวนการจัดซื้อจัดจ้างไว้ด้วยว่า “การจัดซื้อจัดจ้างครั้งนี้จะมีการลงนามในสัญญาหรือข้อตกลงเป็นหนังสือได้ต่อเมื่อพระราชบัญญัติงบประมาณรายจ่ายประจำปีงบประมาณ พ.ศ. 2568 มีผลใช้บังคับ   
และได้รับจัดสรรงบประมาณรายจ่ายประจำปีงบประมาณ พ.ศ. 2568 จากกรมส่งเสริมการปกครองท้องถิ่นแล้ว และกรณีที่องค์การบริหารส่วนตำบลไม่ได้รับการจัดสรรงบประมาณเพื่อการจัดซื้อจัดจ้างในครั้งดังกล่าว องค์การบริหารส่วนตำบลสามารถยกเลิกการจัดซื้อจัดจ้างได้” ในการนี้ ให้องค์การบริหารส่วนตำบล  
จัดทำแผนการจัดซื้อจัดจ้างประจำปีทั้งปี ประกาศเผยแพร่ในระบบเครือข่ายสารสนเทศของกรมบัญชีกลาง และขององค์การบริหารส่วนตำบลโดยเปิดเผย ณ สถานที่ปิดประกาศขององค์การบริหารส่วนตำบล   
และให้องค์การบริหารส่วนตำบลรีบดำเนินการจัดซื้อจัดจ้างเพื่อให้พร้อมที่จะทำสัญญาหรือข้อตกลงได้ทันที เมื่อได้รับการจัดสรรงบประมาณ สำหรับการบันทึกข้อมูลโครงการจัดซื้อจัดจ้างภาครัฐด้วยอิเล็กทรอนิกส์ (Electronic Government Procurement : e-GP) ให้ดำเนินการบันทึกข้อมูลโครงการจัดซื้อจัดจ้างได้ทันที โดยไม่ต้องระบุรหัสงบประมาณและแหล่งของเงิน แต่ทั้งนี้ ต้องบันทึกรหัสงบประมาณและแหล่งของเงิน  
ให้แล้วเสร็จก่อนลงนามในสัญญาหรือข้อตกลงเป็นหนังสือ

2. ให้จังหวัดติดตาม กำกับ ดูแล และตรวจสอบการจัดซื้อจัดจ้างขององค์การบริหาร  
ส่วนตำบลให้เป็นไปตามกฎหมาย ระเบียบ ข้อบังคับ มติคณะรัฐมนตรี และหนังสือสั่งการที่เกี่ยวข้อง   
และเป็นไปอย่างเปิดเผย โปร่งใส ตรวจสอบได้และเปิดโอกาสให้มีการแข่งขันอย่างเป็นธรรม

3. ให้จังหวัดติดตาม กำชับองค์การบริหารส่วนตำบลรายงานผลการดำเนินการจัดซื้อจัดจ้างและความคืบหน้าของการดำเนินโครงการทุกครั้งเมื่อมีการดำเนินการแต่ละขั้นตอนผ่านระบบสารสนเทศ  
เพื่อการวางแผนและประเมินผลขององค์กรปกครองส่วนท้องถิ่น (e-Plan) ไปจนกว่าการดำเนินการจะสิ้นสุด

4. กรณีที่จังหวัดและองค์การบริหารส่วนตำบลตรวจสอบรายการตามบัญชีรายการงบประมาณเงินอุดหนุนเฉพาะกิจที่จะได้รับการจัดสรรตามพระราชบัญญัติงบประมาณรายจ่ายประจำปีงบประมาณ พ.ศ. 2568 แล้วพบปัญหาในการดำเนินการ ให้ถือปฏิบัติตามแนวทางที่กำหนดตามสิ่งที่ส่งมาด้วย 2

รายละเอียดปรากฏตามสิ่งที่ส่งมาด้วย

จึงเรียนมาเพื่อโปรดพิจารณา

ขอแสดงความนับถือ

(นายขจร ศรีชวโนทัย)

อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

กลุ่มงานส่งเสริมการกระจายอำนาจและการจัดทำงบประมาณเงินอุดหนุน

โทร. ๐ ๒๒๔๑ ๙๐๐๐ ต่อ ๒๓๓๒

ไปรษณีย์อิเล็กทรอนิกส์ saraban@dla.go.th

ผู้ประสานงาน ณภัทร 08 0123 1516 / สุธารัตน์ 08 0525 6695